LT Europos Sąjungos oficialusis leidinys L 195/1

KOMISIJOS REGLAMENTAS (ES) 2015/1200

2015 m. liepos 22 d.

kuriuo dėl didžiausios leidžiamosios amidosulfurono, fenheksamido, metilkrezoksimo, tiakloprido ir trifloksistrobino liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą, 18 straipsnio 1 dalies b punktą ir 49 straipsnio 2 dalį,

kadangi:

(1) didžiausia leidžiamoji amidosulfurono liekanų koncentracija (toliau – DLK) nustatyta Reglamento (EB) Nr. 396/2005 III priedo A dalyje. Fenheksamido, metilkrezoksimo, tiakloprido ir trifloksistrobino DLK nustatyta to reglamento II priede ir III priedo B dalyje;

(2) pagal Reglamento (EB) Nr. 396/2005 12 straipsnio 1 dalį Europos maisto saugos tarnyba (toliau – Tarnyba) pateikė pagrįstą nuomonę dėl nustatytos amidosulfurono DLK (2). Ji rekomendavo sumažinti sėmenims nustatytą DLK. Kitų produktų atveju ji rekomendavo padidinti arba palikti nustatytą DLK. Tarnyba padarė išvadą, kad trūksta tam tikros informacijos apie miežiams, avižoms, rugių grūdams ir kviečių grūdams nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede tiems produktams turėtų būti nustatyta esamo arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(3) pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi Tarnyba pateikė pagrįstą nuomonę dėl nustatytos fenheksamido DLK (3). Ji rekomendavo sumažinti migdolams ir šilkmedžio uogoms nustatytą DLK. Kitų produktų atveju ji rekomendavo padidinti arba palikti nustatytą DLK. Ji padarė išvadą, kad trūksta tam tikros informacijos apie kiviams nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede šiam produktui turėtų būti nustatyta esamo arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į per dvejus metus po šio reglamento paskelbimo gautą informaciją. Tarnyba padarė išvadą, kad trūksta tam tikros informacijos apie paprastiesiems pankoliams nustatytą DLK ir kad rizikos valdytojai turi papildomai apsvarstyti šį atvejį. Šiam produktui DLK turėtų būti nustatyta pagal konkrečią nustatymo ribą. Tarnyba, pateikusi pirmame sakinyje nurodytą nuomonę apie mėlynes, vaivorus ir šilauoges, spanguoles, agrastus ir gudobelės vaisius, pagal Reglamento (EB) Nr. 396/2005 10 straipsnį vėliau pateikė dar vieną nuomonę dėl DLK (4). Į šią nuomonę tikslinga atsižvelgti;

(4) pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi Tarnyba pateikė pagrįstą nuomonę dėl nustatytos metilkrezoksimo DLK (5). Ji pasiūlė pakeisti liekanos apibrėžtį ir rekomendavo sumažinti karijoms, serbentams (raudoniesiems, juodiesiems ir baltiesiems), agrastams, paprikoms, saulėgrąžų sėkloms, rugių grūdams ir kviečių grūdams nustatytą DLK. Kitų produktų atveju ji rekomendavo padidinti arba palikti nustatytą DLK. Tarnyba padarė išvadą, kad trūksta tam tikros informacijos apie kiaulių raumenims, riebalams, kepenims ir inkstams, galvijų raumenims, riebalams, kepenims ir inkstams, avių raumenims, riebalams, kepenims ir inkstams, ožkų raumenims, riebalams, kepenims ir inkstams, galvijų pienui, avių pienui ir ožkų pienui nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede tiems produktams turėtų būti nustatyta esamo arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į per dvejus metus po šio reglamento paskelbimo gautą informaciją. Tarnyba padarė išvadą, kad nėra informacijos apie abrikosams, persikams ir burokėlių lapams nustatytą DLK ir kad rizikos valdytojai turi papildomai apsvarstyti šį atvejį. Šiems produktams DLK turėtų būti nustatyta pagal konkrečią nustatymo ribą;

(5) pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi Tarnyba pateikė pagrįstą nuomonę dėl nustatytos tiakloprido DLK (6). Ji nustatė, kad vartotojams yra rizika, susijusi su gervuogėms, garbiniuotiesiems kopūstams ir salotinėms trūkažolėms nustatyta DLK. Todėl tikslinga šią DLK sumažinti. Tarnyba rekomendavo sumažinti salierams, griežčiams, ropėms, valgomiesiems česnakams, valgomiesiems svogūnams, valgomiesiems svogūnėliams, ropiniams kopūstams, smidrams, miežių grūdams, avižų grūdams, ryžių grūdams, kiaulių riebalams, galvijų riebalams, avių riebalai, ožkų riebalams, naminių paukščių raumenims, naminių paukščių riebalams ir naminių paukščių kepenims nustatytą DLK. Kitų produktų atveju ji rekomendavo padidinti arba palikti nustatytą DLK. Tarnyba padarė išvadą, kad trūksta tam tikros informacijos apie cukinijoms, žiedinėms, salotinėms trūkažolėms, ankstyvosioms barborytėms, sėjamosioms gražgarstėms, kopūstinių daržovių lapams ir daigams, daržiniams špinatams, burokėlių lapams, pupelėms (šviežioms, su ankštimis), pupelėms (džiovintoms), žirniams (džiovintiems), rapsų sėkloms, garstyčių sėkloms, kukurūzų grūdams, arbatai, žolelių (džiovintų, lapelių) užpilams, žolelių (džiovintų, šaknų) užpilams ir prieskoniams (sėkloms) nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede tiems produktams turėtų būti nustatyta esamo arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į per dvejus metus po šio reglamento paskelbimo gautą informaciją. Tarnyba padarė išvadą, kad neturima informacijos apie valgomosioms vynuogėms, vynuogėms vynui gaminti, cukriniams kukurūzams, paprastosioms trūkažolėms, pupelėms (šviežioms, be ankščių) ir saulėgrąžų sėkloms nustatytą DLK ir kad rizikos valdytojai turi papildomai apsvarstyti šį atvejį. Šiems produktams DLK turėtų būti nustatyta pagal konkrečią nustatymo ribą;

(6) pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi Tarnyba pateikė pagrįstą nuomonę dėl nustatytos trifloksistrobino DLK (7). Ji rekomendavo sumažinti valgomosioms vynuogėms ir vynuogėms vynui gaminti, papajoms, valgomiesiems česnakams, valgomiesiems svogūnams, žemės riešutams ir cukriniams runkeliams nustatytą DLK. Kitų produktų atveju ji rekomendavo padidinti arba palikti nustatytą DLK. Ji padarė išvadą, kad trūksta tam tikros informacijos apie serbentams (raudoniesiems, juodiesiems ir baltiesiems), agrastams, valgomosioms pasifloroms, paprikoms, agurkams, kornišonams, lapinėms, salotinėms trūkažolėms (paprastosioms trūkažolėms), prieskoninėms žolėms, pupelėms (šviežioms, su ankštimis), avižų grūdams, kiaulių raumenims, riebalams, kepenims ir inkstams, galvijų raumenims, riebalams, kepenims ir inkstams, avių raumenims, riebalams, kepenims ir inkstams, ožkų raumenims, riebalams, kepenims ir inkstams, naminių paukščių raumenims, riebalams ir kepenims, galvijų pienui, avių pienui ir ožkų pienui bei paukščių kiaušiniams nustatytą DLK ir kad rizikos valdytojai turi papildomai apsvarstyti šį atvejį. Kadangi rizikos vartotojams nėra, Reglamento (EB) Nr. 396/2005 II priede tiems produktams turėtų būti nustatyta esamo arba Tarnybos nustatyto dydžio DLK. Ši DLK bus peržiūrėta; atliekant peržiūrą bus atsižvelgta į per dvejus metus po šio reglamento paskelbimo gautą informaciją. Tarnyba padarė išvadą, kad neturima informacijos apie gervuogėms, avietėms, žirniams (šviežiems, be ankščių), aliejaus gamybai skirtoms alyvuogėms ir paprastosios trūkažolės šaknims nustatytą DLK ir kad rizikos valdytojai turi papildomai apsvarstyti šį atvejį. Šiems produktams DLK turėtų būti nustatyta pagal konkrečią nustatymo ribą. Tarnyba, pateikusi pirmame sakinyje nurodytą nuomonę apie uogas, augančias ant dvimečių ūglių, pagal Reglamento (EB) Nr. 396/2005 10 straipsnį vėliau pateikė dar vieną nuomonę dėl DLK (8). Į šią nuomonę tikslinga atsižvelgti; Atsižvelgiant į Belgijos pateiktą papildomą informaciją apie gerąją žemės ūkio praktiką ir kadangi rizikos vartotojams nėra, Reglamento (EB) Nr. 396/2005 II priede svogūnlaiškiams turėtų būti nustatyta esamo dydžio DLK. Atsižvelgiant į Austrijos pateiktą papildomą informaciją apie gerąją žemės ūkio praktiką ir kadangi rizikos vartotojams nėra, Reglamento (EB) Nr. 396/2005 II priede šeivamedžio uogoms turėtų būti nustatyta esamo dydžio DLK;

(7) produktų, kuriems naudoti atitinkamą augalų apsaugos produktą leidimas nesuteiktas, ir kurių leidžiamasis importo nuokrypis ar CXL vertės nenustatyti, DLK turėtų būti nustatyta atsižvelgiant į konkrečią nustatymo ribą arba atitikti numatytąją DLK, kaip nustatyta Reglamento (EB) Nr. 396/2005 18 straipsnio 1 dalies b punkte;

(8) Komisija konsultavosi su Europos Sąjungos etaloninėmis pesticidų liekanų laboratorijomis dėl būtinybės pakoreguoti tam tikras nustatymo ribas. Šios laboratorijos padarė išvadą dėl kelių medžiagų, kad dėl su tam tikromis prekėmis susijusios technikos raidos reikia nustatyti konkrečias nustatymo ribas;

(9) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(10) per Pasaulio prekybos organizaciją konsultuotasi dėl naujos DLK su Sąjungos prekybos partneriais ir į jų pastabas atsižvelgta;

(11) todėl Reglamentas (EB) Nr. 396/2005 turėtų būti atitinkamai iš dalies pakeistas;

(12) kad šiuos produktus būtų galima įprastai parduoti, perdirbti ir vartoti, šiame reglamente reikėtų numatyti pereinamojo laikotarpio priemones produktams, kurie buvo pagaminti prieš pakeičiant DLK ir kuriais, remiantis turima informacija, užtikrinamas aukštas vartotojų apsaugos lygis. Kadangi esant dabartinei DLK negalima atmesti rizikos vartotojams galimybės, visiems produktams nuo šio reglamento taikymo dienos turėtų būti nustatytos šios tiakloprido vertės: gervuogėse – 1 mg/kg, garbiniuotuose kopūstuose – 0,4 mg/kg, salotose – 1 mg/kg ir salotinėse trūkažolėse – 0,15 mg/kg;

(13) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(14) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II ir III priedai iš dalies keičiami pagal šio reglamento priedą.

2 straipsnis

Dėl veikliųjų medžiagų amidosulfurono, fenheksamido, metilkrezoksimo ir trifloksistrobino visuose produktuose ir ant jų, Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo pagaminti iki 2016 m. vasario 11 d.

Dėl veikliosios medžiagos tiakloprido visuose produktuose ir ant jų, išskyrus gervuoges, garbiniuotuosius kopūstus, salotas ir salotines trūkažoles, Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo pagaminti iki 2016 m. vasario 11 d.

3 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Jis taikomas nuo 2016 m. vasario 12 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2015 m. liepos 22 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) European Food SAFEty Authority; Review of the existing maximum residue levels (MRLs) for amidosulfuron according to Article 12 of Regulation (EC) No 396/2005. EFSA Journal 2014;12(3):3614. [p. 40].

(3) European Food SAFEty Authority; Review of the existing maximum residue levels (MRLs) for fenhexamid according to Article 12 of Regulation (EC) No 396/2005. EFSA Journal 2014;12(1):3536. [p. 42].

(4) Reasoned opinion on modification of the MRLs for fenhexamid in various berries.. EFSA Journal 2014; 12(7):3785. [p. 18].

(5) European Food SAFEty Authority; Review of the existing maximum residue levels (MRLs) for kresoxim-methyl according to Article 12 of Regulation (EC) No 396/2005. EFSA Journal 2014;12(1):3549. [p. 70].

(6) European Food SAFEty Authority; Review of the existing maximum residue levels (MRLs) for thiacloprid according to Article 12 of Regulation (EC) No 396/2005. EFSA Journal 2014;12(3):3617. [111 p.].

(7) European Food SAFEty Authority; Review of the existing maximum residue levels (MRLs) for trifloxystrobin according to Article 12 of Regulation (EC) No 396/2005. EFSA Journal 2014;12(2):3592. [p. 81].

(8) Reasoned opinion on the modification of the existing MRL for trifloxystrobin in cane fruit. EFSA Journal 2014; 12(7):3751. [p. 17].